Kamjenc (BG/SN). Štož we Wojerecach za přichodne lěto hižo třeći raz planuja, chcedźa nětko tež w Kamjencu zwoprawdźić. We wobłuku diskusije wo hospodarskim planje 2021 je frakcija Lěwicy namjetowała, wutworić tak mjenowany wobydlerski etat a za njón 15 000 eurow přewostajić. Z pjenjezami měli iniciatiwy wobydlerjow na dobro města zwoprawdźić.
Jako najwjetši problem so na zašłym posedźenju Kamjenskeje měšćanskeje rady wukopa, zo bu předłoha překrótkodobnje zapodata. Tohodla frakcija Wolerskeho zjednoćenstwa Kamjenc namjetowaše, we wuběrku hišće raz wo tym rěčeć. Nimo toho někotrym radźićelam jasne njebě, za kotre projekty móhli wobydlerjo próstwy zapodać. Sčasami běchu dwěle, hač móža wobydlerski etat scyła do měšćanskeho financneho planowanja zapřijeć. Tajke pak wyši měšćanosta Roland Dantz (njestronjan) dopušćić nochcyše, přetož wobydlerski etat je po jeho słowach wažny srědk, ludźi za sobudźěło w měsće mobilizować.
szl_Latn szl_Latn